วิศวกรหนุ่มพลาดถูกไฟช็อต ขณะทดสอบโคมไฟ ร่างล้มตึง ยื้อไม่ได้ ดับคาที่
วิศวกรหนุ่มวัย 30 ปี พลาดถูกไฟช็อตล้มแน่นิ่ง ขณะพ่วงสายทดสอบโคมไฟให้ลูกค้าในหมู่บ้านแห่งหนึ่งย่านบางแค แม้หน่วยกู้ภัยจะพยายามช่วยเหลือ แต่ไม่สามารถยื้อชีวิตได้ เสียชีวิตคาที่เมื่อเวลา 17.00 น. วันที่ 19 มี.ค. พ.ต.ท.สมพร พรธานิศกุล สว.(สอบสวน) สน.เพชรเกษม รับแจ้งมีผู้ถูกไฟฟ้าช็อตเสียชีวิตภายในบ้านเลขที่ 48 หมู่บ้านกิจสยามวิลล่า ซอยบางแค 9 ถนนท่าเกษตร แขวงและเขตบางแค กทม. จึงรุดไปตรวจสอบพร้อมแพทย์นิติเวช รพ.ศิริราช และหน่วยกู้ภัยมูลนิธิร่วมกตัญญู เข้าตรวจสอบที่เกิดเหตุเป็นบ้านทาวน์เฮาส์ 2 ชั้น จากการตรวจสอบบริเวณห้องโถงชั้นล่างตรงประตูทางเข้า พบศพ นายณัฐวุฒิ พิเชฐคุณากร อายุ 30 ปี อาชีพค้าขายหลอดไฟและอุปกรณ์ประปาทางอินเทอร์เน็ต สภาพนอนหงายไม่สวมเสื้อ นุ่งกางเกงขาสั้นสีดำ มีบาดแผลถูกไฟฟ้าช็อตเป็นรอยไหม้ที่หน้าอกด้านขวาข้างๆ ศพพบอุปกรณ์ทดลองไฟ และโคมไฟดาวน์ไลต์ สินค้าที่ผู้ตายกำลังทดสอบก่อนส่งให้ลูกค้า วางอยู่ 1 ชุด จึงเก็บรวบรวมไว้เป็นหลักฐานสอบสวน นายบุญรอด พิเชฐคุณากร อายุ 65 ปี บิดา ให้การว่า ก่อนเกิดเหตุกำลังนั่งดูทีวีในบ้าน เห็นผู้ตายนำสายไฟออกมานั่งเสียบปลั๊กต่อขั้วทดลองสินค้าอยู่ตามปกติ จู่ๆ ผู้ตายก็หงายท้องตึงหมดสติไป จึงรีบไปถอดปลั๊กไฟแล้วตามหน่วยกู้ภัยมาช่วยทำซีพีอาร์ แต่ทว่ายื้อชีวิตไว้ไม่ได้ ทั้งนี้ลูกชายเรียนจบวิศวกรรมยานยนต์จาก ม.สยาม มีรายได้เล็กๆ น้อยๆ จากการค้าขายของทางอินเทอร์เน็ต และกำลังจะได้ทำงานเป็นวิศวกรของรถไฟฟ้าสายสีส้ม เนื่องจากทางบริษัทเพิ่งโทรศัพท์มาตามเมื่อไม่กี่วันก่อนหน้านี้ เสียดายที่จะต้องมาจบชีวิตลงเสียก่อนเบื้องต้นพนักงานสอบสวนจึงมอบร่างให้นิติเวชผ่าชันสูตรหาสาเหตุการตายอย่างละเอียดอีกครั้ง ก่อนให้ญาติติดต่อขอรับไปบำเพ็ญกุศลตามประเพณีต่อไป.
วิศวกรหนุ่มวัย 30 ปี พลาดถูกไฟช็อตล้มแน่นิ่ง ขณะพ่วงสายทดสอบโคมไฟให้ลูกค้าในหมู่บ้านแห่งหนึ่งย่านบางแค แม้หน่วยกู้ภัยจะพยายามช่วยเหลือ แต่ไม่สามารถยื้อชีวิตได้ เสียชีวิตคาที่ 
วิศวกรหนุ่ม,ไฟฟ้าดูด,ไฟช็อตดับ,ยื้อไม่ไหว,บางแค,สน.เพชรเกษม,ตายคาที่,ข่าวทั่วไป